Hof hoor Zuma-appèl oor parool nou in AugustusOudpres. Jacob Zuma. (Argieffoto: Elmond Jiyane/GCIS) Oudpres. Jacob Zuma se appèlaansoek om ŉ hooggeregshofbesluit – dat hy moet terugkeer tronk toe om sy straf vir minagting van die hof uit te dien – sal nou in Augustus in die Appèlhof aangehoor word. Zuma is 15 maande lank tronk toe gestuur omdat hy geweier het om voor die Zondo-kommissie wat staatskaping ondersoek het te getuig. Die DA voer onder meer aan die besluit om die oudpresident op mediese parool vry te laat is onwettig en maak ŉ bespotting van die regstelsel. Groot ontevredenheid het geheers oor Arthur Fraser se destydse besluit as kommissaris van die departement van korrektiewe dienste (DKD) om Zuma op parool vry te laat. Die adviesraad vir mediese parool het die aansoek aanvanklik afgekeur, maar Fraser, ŉ noue Zuma-meeloper, het dit steeds deurgedruk. Regter Elias Matojane het in die Pretoriase hooggeregshof bevind Fraser se besluit was onregmatig en hy het beveel dat die oudpresident moet teruggaan tronk om die res van sy vonnis uit te dien. Zuma en die DKD het teen dié besluit van Matojane geappelleer. Die Appèlhof het vandeesweek gesê die appèlaansoek sal na verwagting nou op 15 Augustus aangehoor word. Zuma en die DKD se betooghoofde moet voor of op 1 Junie ingedien word en dié van die respondente, die DA en vyf ander partye, teen 1 Julie. Zuma, wat in Junie verlede jaar gevonnis is, se tronkstraf sou teen daardie tyd al amper uitgedien gewees het, mits hy vir die volle 15 maande agter tralies gesit het.